BEGRUNDELSE

1.BAGGRUND FOR FORSLAGET

•Forslagets begrundelse og formål

Den 1. januar 2022 trådte Europa-Parlamentets og Rådets forordning (EU) 2018/848 af 30. maj 2018 om økologisk produktion og mærkning af økologiske produkter og om ophævelse af Rådets forordning (EF) nr. 834/2007 i kraft. Dette medførte en ændring med hensyn til foder til selskabsdyr. Før den 1. januar 2022 kunne foder, der var beregnet til selskabsdyr, navnlig katte og hunde, mærkes som økologisk, selv om ikke alle ingredienser af landbrugsoprindelse var økologiske, fordi medlemsstaterne kunne fastsætte nationale regler eller i mangel heraf acceptere eller godkende private normer. Siden den 1. januar 2022 har foder til selskabsdyr imidlertid ikke længere kunnet mærkes som økologisk, fordi forordning (EU) 2018/848, selv om den fastsætter bestemmelser om mærkning af foder til husdyr, som f.eks. hø og ensilage, ikke indeholder specifikke regler for mærkning af foder til selskabsdyr.

Forordning (EU) 2018/848 gælder for både foder til dyr, der indgår i fødevareproduktionen, og foder til selskabsdyr. I henhold til nævnte forordning er det tilladt at anvende ikkeøkologiske ingredienser af landbrugsmæssig oprindelse i produktionen af økologisk foder, men det er kun tilladt at anvende en betegnelse, som henviser til økologisk produktion i varebeskrivelsen, hvis samtlige ingredienser af landbrugsoprindelse er økologiske. Desuden må et sådant foder ikke mærkes med Den Europæiske Unions logo for økologisk produktion. Det betyder, at de endelige forbrugere ikke informeres direkte om, at produktet er i overensstemmelse med reglerne for økologisk produktion.

De professionelle erhvervsdrivende informeres ganske vist om sammensætningen og procentandelen af økologiske blandinger i foder, blandinger i foder under omlægning og ikkeøkologiske blandinger i foder i henhold til punkt 2.1.2 i bilag III til forordning (EU) 2018/848. Når foder sælges direkte i detailleddet til den endelige forbruger, er der på nuværende tidspunkt imidlertid ikke nogen regler om, at der skal oplyses om de økologiske blandinger i foder, i de tilfælde, hvor ikke alle ingredienser af landbrugsoprindelse er økologiske. Mærkningen af fødevarer og foder til selskabsdyr retter sig desuden mod de samme forbrugere: både foder til selskabsdyr og fødevarer (herunder færdigpakkede fødevarer) sælges i detailleddet til de endelige forbrugere.

Formålet med dette forslag er derfor at fastsætte særlige mærkningsregler for foder til selskabsdyr. Disse regler vil gøre det tilladt at mærke foder til selskabsdyr, navnlig katte og hunde, med Den Europæiske Unions logo for økologisk produktion. Desuden vil Den Europæiske Unions logo for økologisk produktion blive obligatorisk for færdigpakket foder til selskabsdyr, der er mærket som økologisk.

Forslaget kommer til at støtte den lille, men voksende sektor for økologisk foder til selskabsdyr ved at gøre det tilladt for producenterne at anvende Den Europæiske Unions logo for økologisk produktion, når de markedsfører deres produkter. Forslaget vil endvidere bidrage til udviklingen af det økologiske jordbrug gennem muligheden for at skabe merværdi for økologiske biprodukter, der kan anvendes i produktionen af foder til selskabsdyr. Dette er i overensstemmelse med den grønne pagt, fra jord til bord-strategien og biodiversitetsstrategien, handlingsplanen for udvikling af økologisk produktion og målet om, at 25 % af landbrugsarealet i Unionen dyrkes økologisk senest i 2030.